# Linneïta

La linneïta és un mineral de la classe dels sulfurs que rep el seu nom del naturalista Carl von Linné (1707-1778). Va ser descoberta l'any 1845 a les mines Bastnäs, al comtat de Västmanland, Suècia. Pertany i dona nom al grup de la linneïta.

## Característiques

La linneïta és un sulfur simple de cobalt, i dins de la classe dels sulfurs pertany a l'anomenat grup linneïta i grup tioespinel·la. Forma una sèrie de solució sòlida amb la polidimita (Ni₃S₄), en la qual la substitució gradual del cobalt per níquel va donant els diferents minerals de la sèrie. A més dels elements de la seva fórmula, sol portar com a impureses: níquel, coure, titani, ferro i seleni. Cristal·litza en el sistema cúbic formant cristalls octaèdrics, tot i que també s'hi pot trobar de manera granular o massiva. Malgrat la seva raresa o escassetat, és un mineral buscat en les explotacions minerals en filons de sulfurs d'aquest tipus com a mena del cobalt, un metall de gran importància estratègica per a la fabricació de tecnologia punta.
Segons la classificació de Nickel-Strunz, la linneïta pertany a «02.DA: Sulfurs metàl·lics, M:S = 3:4» juntament amb els següents minerals: bornhardtita, carrol·lita, cuproiridsita, cuprorhodsita, daubreelita, fletcherita, florensovita, greigita, indita, kalininita, malanita, polidimita, siegenita, trüstedtita, tyrrel·lita, violarita, xingzhongita, ferrorhodsita, cadmoindita, cuprokalininita, rodostannita, toyohaïta, brezinaïta, heideïta, inaglyita, konderita i kingstonita.

## Formació i jaciments

Apareix en filons d'origen hidrotermal en els que hi hagi altres sulfurs de cobalt i níquel. Sol trobar-se associada a altres minerals com: calcopirita, pirrotina, mil·lerita, bismutina, gersdorffita, carrol·lita, cattierita, ullmannita, marcassita, pirita, galena o esfalerita. Als territoris de parla catalana ha estat descrita a la galeria Tacho de la mina Atrevida (Vimbodí i Poblet, Conca de Barberà).

## Varietats

La linneïta aurífera és l'única varietat coneguda, i es tracta d'una varietat que conté or en la seva composició. Se n'ha trobat a la mina Santa Fé, a Pichucalco, Chiapas, Mèxic.

## Grup de la linneïta

El grup de la linneïta està format per sulfurs i similars que cristal·litzen en el sistema isomètric. Aquest grup és alhora membre del grup thiospinel·la. La tarkianita, un sulfur de reni amb fórmula (Cu,Fe)(Re,Mo)₄S₈, és un mineral relacionat amb el grup linneïta.
| Espècie Fórmula Bornhardtita Co$^{2+}$Co$^{3+}$₂Se₄ Cadmoindita CdIn₂S₄ Carrol·lita CuCo₂S₄ Cuproiridsita CuIr₂S₄ Cuprokalininita CuCr₂S₄ Cuprorhodsita (Cu,Fe)Rh₂S₄ Daubréelita Fe$^{2+}$Cr$^{3+}$₂S₄ Ferrorhodsita (Fe,Cu)(Rh,Ir,Pt)₂S₄ Fletcherita Cu(Ni,Co)₂S₄ Florensovita (Cu,Zn)Cr$_{1,5}$Sb$_{0,5}$S₄ Greigita Fe$^{2+}$Fe$^{3+}$₂S₄ | Espècie Fórmula Indita FeIn₂S₄ Kalininita ZnCr₂S₄ Linneïta Co$^{2+}$Co$^{3+}$₂S₄ Malanita Cu(Pt$^{3+}$,Ir$^{3+}$)₂S₄ Polidimita Ni$^{2+}$Ni$^{3+}$₂S₄ Siegenita CoNi₂S₄-NiCo₂S₄ Trüstedtita Ni₃S₄ Tyrrel·lita Cu(Co$^{3+}$,Ni$^{3+}$)₂S₄ Violarita Fe$^{2+}$Ni$^{3+}$₂S₄ Xingzhongita (Pb,Cu,Fe)(Ir,Pt,Rh)₂S₄ |

## Referències

* ↑ «Linnaeite» (en anglès). Mindat. [Consulta: 13 octubre 2014].
* ↑ «Linnaeite Mineral Data» (en anglès). Webmineral.
* 1 2 «Linnaeite Group» (en anglès). Mindat. [Consulta: 13 octubre 2014].
* ↑ Canet, C.; Alfonso, P.; Melgarejo, J.-C.; Jorge, S. «V-RICH MINERALS IN CONTACT-METAMORPHOSED SILURIAN SEDEX DEPOSITS IN THE POBLET AREA, SOUTHWESTERN CATALONIA, SPAIN». The Canadian Mineralogist, 41, 3, 01-06-2003, pàg. 561–579. DOI: 10.2113/gscanmin.41.3.561 [Consulta: 25 gener 2024].
* ↑ «Thiospinel Group» (en anglès). Mindat. [Consulta: 13 octubre 2014].
* ↑ «Auriferous Linnaeite» (en anglès). Mindat. [Consulta: 13 octubre 2014].
* ↑ «Tarkianite» (en anglès). Mindat. [Consulta: 13 octubre 2014].